पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। पार्टी के ग्वालियर अधिवेशन में कौन-कौन नहीं गया था, हाथ उठाओ। अरे, (उठे हाथों को देखकर) तुम लोगों की किस्मत फूटी है, तभी तो नहीं जा पाए। जाते तो अच्छा होता। कार्यक्रम यादगार था, वहां बहुत कुछ सीखने को मिला।
यह बात भाजपा के प्रदेश संगठन महामंत्री अरविंद मेनन ने कही। वे मुख्यमंत्री क्रिकेट चैंपियनशिप के फाइनल मैच (11 जून को) की तैयारियों की बैठक में इंदौर-उज्जैन संभाग के भाजपा और युवा मोर्चा पदाधिकारियों से बात कर रहे थे। मेनन ने कहा- वर्तमान में क्रिकेट को नफरत की दृष्टि से देखा जा रहा है। वातावरण को कुछ लोगों ने विषाक्त कर दिया है। मोर्चा ने ऐसे माहौल के बावजूद युवाओं को खेल से जोडऩे का बेहतर प्रयास किया है। इस बीच उन्होंने दोनों संभाग के मोर्चा जिलाध्यक्षों को बुलाकर आयोजन की तैयारियों के बारे में पूछा।
साथ ही कहा- चुनाव की दृष्टि से हमारा फोकस 18 से 30 साल तक के उन युवाओं पर होना चाहिए, जो पार्टी से फिलहाल जुड़े नहीं हैं। सभी के नाम, मोबाइल नंबर और पते अपडेट करें, ताकि कार्यकर्ता के रूप में मदद ली जा सके। मोर्चा के प्रदेश अध्यक्ष अमरदीप मौर्य और मैच के प्रदेश संयोजक दीपक जैन से संपन्न हो चुके मैचों के साथ होने वाले मैचों की जानकारी ली। फाइनल मैच नेहरू स्टेडियम में 11 जून की शाम 5.30 से बजे होगा। बैठक में मोर्चा प्रदेश मंत्री गौरव रणदिवे, नगर अध्यक्ष गोलू शुक्ला, जिलाध्यक्ष सावन सोनकर आदि उपस्थित थे।
आलीराजपुर में एक भी मैच नहीं हुआ
क्रिकेट मैच के संभागीय प्रभारी आकाश विजयवर्गीय और आलीराजपुर से आए मोर्चा के कार्यकारिणी सदस्य ने मेनन को बताया कि आलीराजपुर में क्रिकेट मैच का कोई आयोजन नहीं हुआ। दो दिन पहले ही आलीराजपुर इकाई को इसकी सूचना दी गई। अब कोशिश करेंगे कि 8 जून तक कुछ टीमें बनाकर उन्हें क्रिकेट खिलाएं। आलीराजपुर में पार्टी नेताओं की आपसी खींचतान का असर पार्टी के कार्यक्रमों पर कैसा पड़ रहा है, यह मेनन ने भी साफ महसूस किया।
सुषमा के दौरे को लेकर भी हुई चर्चा
5 जून को अन्नपूर्णा योजना के तहत एक रुपए किलो गेहूं, नमक और दो रुपए किलो चावल बांटे जाने की योजना का शुभारंभ होगा। लोकसभा में नेता प्रतिपक्ष सुषमा स्वराज भी उपस्थित रहेंगी। मेनन ने योजना की तैयारियों को लेकर संगठन मंत्री शैलेंद्र बरूआ, नगर अध्यक्ष शंकर लालवानी, विधायक सुदर्शन गुप्ता, मालिनी गौड़, जीतू जिराती सहित गोपीकृष्ण नेमा, ऊषा ठाकुर आदि से चर्चा की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn